NARIADENIE KOMISIE (ES) č. 540/2009
z 22. júna 2009,
ktorým sa mení a dopĺňa nariadenie (ES) č. 1450/2004 o vypracovaní a vývoji štatistík Spoločenstva o inovácii
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 1608/2003/ES z 22. júla 2003 o vypracovaní a vývoji štatistík Spoločenstva o vede a technike (1), a najmä na jeho článok 3,
keďže:
(1)
V nariadení Komisie (ES) č. 1450/2004 z 13. augusta 2004, ktorým sa vykonáva rozhodnutie Európskeho parlamentu a Rady č. 1608/2003/ES o vypracovaní a vývoji štatistík Spoločenstva o inovácii (2), sa stanovujú podrobnosti o požadovanej štatistike, jej členení, periodicite, včasnosti a metodické odporúčania v záujme zostavovania harmonizovanej štatistiky Spoločenstva.
(2)
Opatrenia na sledovanie inovačných činností je potrebné zmeniť a aktualizovať, aby bolo možné reagovať na rastúce a rýchlo sa vyvíjajúce požiadavky v oblasti životného prostredia.
(3)
Je potrebné minimalizovať zaťaženie podnikov a súčasne zabezpečiť, aby zbierané údaje mali dobrú kvalitu a spĺňali informačné potreby.
(4)
Opatrenia ustanovené v tomto nariadení sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Časť 1 prílohy k nariadeniu (ES) č. 1450/2004 sa mení a dopĺňa takto:
1.
V rámci kódu 7 sa názov nahrádza týmto:
„Počet podnikov s inovačnou aktivitou, ktoré uviedli veľmi významné ciele inovácie“.
2.
Do poznámok v rámci kódu 9 sa dopĺňa toto:
„-
za kalendárny rok 2008 nepovinné“.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. júna 2009